text: Nu kommer sneen
  26 december 2014 kl. 06.26
  Kulden fortsætter og især på søndag vil det sne mange steder.
  Det var koldt i nat. Flere steder var der helt ned til omkring ni graders frost og kulden fortsætter i weekenden, siger vagthavende meteorolog hos DMI ifølge ritzau.
  I dag og i morgen vil solen skinne mange steder, men på søndag kommer der et lavtryk nordfra sidst på dagen, og så vil der komme sne mange steder.
  - Når lavtrykket er passeret, blæser det nok op, og så kan der komme noget fygning. Det er svært at sige, hvor meget sne, der er i det, men det kan godt blive mellem fem og 10 centimeter. Men det er lidt usikkert endnu, fortæller Frank Nielsen til ritzau.
  Dagtemperaturen kommer i weekenden til at ligge i omegnen af frysepunktet, når det er varmest.
  